Birgit Larsen gemte sig i en bunke på 400 ansøgere, da hun blev ansat som chefsekretær i 1989. Interessen for at blive hendes afløser er også stor, men jagten på den rette kandidat genstarter nu, og du kan stadig nå at være med i kapløbet.

Meget vand er løbet under broen, siden Birgit Larsen startede som chefsekretær i 1989. Valget faldt på hende blandt 400 andre ansøgere, og valget var godt, for hun er blevet på TV2 Nord i 33 år. Statsministeren hedder Poul Schlüter og herrefodboldlandsholdets træner Sepp Piontek. Birthe Kjær vinder Dansk Melodi Grand Prix med sangen ”Vi maler byen rød”. Berlinmuren falder, George Bush afløser Ronald Reagan som præsident i USA - og i Aabybro træder TV Nords nye chefsekretær Birgit Larsen 1. marts 1989 ind på sin nye arbejdsplads for første gang. Stedet er på TV Nord, men ikke den nuværende tv-station i Søparken. Den er slet ikke færdigbygget endnu. Så den regionale tv-stations hovedkvarter finder man i en villa i Aabybro og chefsekretærens kontor - det er et af husets børneværelser. Siden er 33 år gået. Gået godt, endda. Det er Birgit og hendes chef, direktør Mikael Justesen, enige om. Men nu er det snart slut. Birgit Larsen har meddelt, at tiden  nu er kommet til nedtrapning og pensionering. -	Jeg har en fantastisk dejlig arbejdsplads med spændende opgaver, gode kolleger og så videre. Så jeg er ikke træt af arbejdet - men jeg glæder mig til den frihed, der følger med tilværelsen som pensionist. Det er det, der trækker, siger Birgit Larsen, der gennem sin mangeårige ansættelse har løst et utal af opgaver på TV2 Nord. Et omvandrende leksikon Ud over de daglige opgaver som støtte for ledelsen og bestyrelsen, har hun blandt andet taget sig af analyser af de seertal, som hver dag viser, hvordan gårsdagens udsendelser er blevet modtaget af seerne. Også lønudbetaling, forskellige projektopgaver og massevis af små og store ad hoc-opgaver er løbet Birgits vej, ligesom hun har haft ansvaret for husets kontrakter. -	Det bliver mærkeligt ikke længere at kunne sige ”spørg Birgit”, når der er noget, vi andre ikke ved. For med 33 år helt inde i maskinrummet, så har det meste af det vigtigste på en eller anden måde været forbi Birgits bord. Så hun har været vores omvandrende leksikon. Bedre end Google, siger Mikael Justesen, der også har haft glæde af Birgits forudseenhed. -	Det utrolige med Birgit er hendes overblik og evne til at lige at fange en detalje og gribe ind, inden noget går galt. Hun ved meget ofte hvad vi andre tænker - inden vi selv har tænkt det, siger Mikael Justesen. Lige nu er Birgit Larsens stilling slået op og ansøgningerne kommer i en lind strøm. Men ikke helt i samme antal, som da Birgit blev ansat tilbage i 1989. Dengang var der nemlig over 400 ansøgere til det ledige job. -	Der er kommet mange gode ansøgninger allerede - men ikke i dén grad. Så der skal virkelig sættes en slutspurt ind, hvis vi skal nå op i nærheden af det tal, griner Mikael Justesen. Er du interesseret i Birgits job? Så læs mere HER . Ansøgninger kan sendes til job@tv2nord.dk.